སྤྱིར་བཏང་ནས་བཤད་ན་རྣམ་ཐར་ཞེས་པ་ནི་རྗོད་བྱེད་ཀྱི་དབང་དུ་བྱས་ན་སྐྱེས་བུ་དམ་པའི་མཛད་སྤྱོད་སྟོན་པའི་གཞུང་ངམ་བསྟན་བཅོས་ཤིག་ལ་གོ་དགོས་པ་འདྲ།དེ་ཡང་ཐོག་མར་སྐྱེས་བུ་དམ་པ་ཞེས་པའི་མིང་ཚིག་འདིའི་གོ་དོན་ཤེས་དགོས་པས་སྐྱེས་བུ་དམ་པ་ཞེས་པ་ནི་འགྲོ་དོན་ཆེན་པོ་བྱེད་པའི་ནུས་པ་ཡོད་མཁན་ཞིག་ལ་ཟེར་བ་ཡིན།དེ་ལྟ་བུའི་གང་ཟག་ཞིག་གི་རྣམ་པར་ཐར་པ་འབྲི་བཤད་བྱེད་པ་ལ་ཐུན་མོང་དང་ཐུན་མོང་མ་ཡིན་པའི་སྡེ་ཚན་གཉིས་སུ་དབྱེ་དགོས་པ་ནི་ཁོ་བོ་ལ་མཚོན་ན་གནད་འགག་ཅིག་ཏུ་མཐོང་གིན་ཡོད་ལ་དོན་ལ་ཡང་གནས་པར་སྙམ།དེ་བཞིན་དུ་སྙིགས་དུས་བསྟན་པའི་གསལ་བྱེད་ཆོས་རྗེ་དམ་པ་མཁན་ཆེན་འཇིགས་མེད་ཕུན་ཚོགས་འབྱུང་གནས་དཔལ་བཟང་བོ་མཆོག་གི་རྣམ་པར་ཐར་པ་ལ་ཡང་།རྒྱལ་བ་རྡོ་རྗེ་འཆང་གི་སྤྱན་སྔར་བྱང་ཆུབ་སེམས་དཔའ་ཡེ་ཤེས་སྙིང་བོ།མཉམ་མེད་ཐུབ་པའི་དབང་བོ་མི་མཇེད་འཇིག་རྟེན་གྱི་ཁམས་འདིར་བྱོན་པའི་སྐབས་སུ་སྐྱེ་དགུའི་བདག་མོ་དང༌།བོད་ཁ་བ་གངས་ཅན་གྱི་ཡུལ་དུ་གསང་སྔགས་རྡོ་རྗེ་ཐེག་པའི་བསྟན་པ་སྤེལ་བར་མཛད་པའི་ཚེ་གྲུབ་ཆེན་ཉེར་ལྔའི་ནང་ཚན་སྣ་ནམ་རྡོ་རྗེ་བདུད་འཇོམས།ཁྲོ་ཕུ་ལོ་ཙཱ་བ་བྱམས་པ་དཔལ་དང་།རིག་འཛིན་རྒོད་ཀྱི་ལྡེམ་འཕྲུ་ཅན་སོགས་དང་།དེ་བཞིན་དུ་དཔའ་བོ་ཆོས་དབྱིངས་རྡོ་རྗེའི་གཏེར་ལུང་ལས་ཀྱང་།སྔོན་ཚེ་རྒྱ་གར་འཕགས་པའི་ཡུལ་དུ་དགྲ་བཅོམ་སཱ་གི་ལྷ་དང་།བོད་དུ་སློབ་དཔོན་སངས་རྒྱས་གཉིས་པའི་སྤྱན་སྔར་སྔགས་འཆང་རྡོ་རྗེ་བདུད་འཇོམས།དཔལ་ས་སྐྱ་བའི་བསྟན་པ་ལ་ས་སྐྱ་པཎྜི་ཏ་ཀུན་དགའ་རྒྱལ་མཚན།འཇམ་མགོན་བླ་མ་ཙོང་ཁ་བ་ཆེན་པོའི་སྤྱན་སྔར་མཁས་གྲུབ་དགེ་ལེགས་དཔལ་བཟང་།ཤར་མི་ཉག་གི་ཡུལ་དུ་མཁས་པ་ཀུན་བཟང་ཆོས་གྲགས་སོགས་འཕགས་བོད་ཀྱི་གྲུབ་བརྙེས་སྐྱེས་ཆེན་དུ་མའི་རྣམ་པར་བྱོན་པའི་ཚུལ་ལུང་དུ་བསྟན་པ་ལྟར་ཐུན་མོང་དང་ཐུན་མོང་མ་ཡིན་པའི་མཛད་པ་མཐའ་ཡས་པའི་སྒོ་ནས་གདུལ་བྱའི་དོན་མཛད་ཚུལ་མང་དུ་ཡོད་པ་ལས་འདིར་ནི།སྙིགས་དུས་བསྟན་པའི་གསལ་བྱེད་གཅིག་པུ་ཆོས་རྗེ་དམ་པ་ཡིད་བཞིན་ནོར་བུ་འཇིགས་མེད་ཕུན་ཚོགས་འབྱུང་གནས་དཔལ་བཟང་བོའི་རྣམ་ཐར་བསྡུས་པ་དད་པའི་གསོས་སྨན་ལས།འདིར་རང་ཅག་རྣམས་ཀྱི་ངོར་ངེས་པ་དོན་གྱི་དགེ་བའི་བཤེས་གཉེན་གྱི་ཚུལ་བཟུང་ནས་རང་གཞན་གྱི་དོན་མཛད་པའི་ཆ་ཤས་རྒྱ་མཚོ་ཆེན་པོ་ལས་སྐྲ་རྩེའི་ཐིགས་པ་བཞིན་ཅུང་ཟད་མཐོང་བ་དང་ཐོས་པ་དག་ལ་སྒྲོ་སྐུར་གྱི་ཟོལ་སྦྱོར་རྡུལ་ཙམ་ཡང་མེད་པར་གང་གི་རྣམ་པར་ཐར་པའི་ཆ་ཤས་མངོན་སུམ་གྱི་དགའ་སྟོན་དུ་ཐོབ་པའི་བློ་ལྡན་གཟུ་བོར་གནས་པ་མཐའ་ཡས་པ་དཔང་བོར་བྱས་ཏེ་མདོར་བསྡུས་པའི་སྙིང་བོ་ཙམ་ཞིག་བརྗོད་པར་བྱའོ།།ཞེས་གསུངས་པ་བཞིན་གདུལ་བྱ་ཐུན་མོང་བ་རྣམས་ཀྱི་མངོན་སུམ་གྱི་སྤྱོད་ཡུལ་དུ་གྱུར་པའི་རྣམ་ཐར་གཙོ་བོར་བཟུང་ནས་མདོར་བསྡུས་ཙམ་ལས།དང་བོ་གང་དུ་སྐུ་འཁྲུངས་པའི་གནས་ནི།པདྨའི་ལུང་བྱང་རབ་གསལ་འཕྲུལ་གྱི་མེ་ལོང་ལས།ད་ལྟ་སྔགས་པ་རྡོ་རྗེ་བདུད་འཇོམས་ཀྱི།།སྤྲུལ་བའི་སྐྱེས་བུ་ཁམས་ཕྱོགས་ཉག་གི་སྟོད།།ཆུ་ཆེན་གཡས་ཟུར་བྲག་རི་རྩེ་གསུམ་གྱི།།མདུན་དུ་བརྟུལ་ཞུགས་ཅན་གྱི་སྐལ་ལྡན་ནི།།འབྲུག་གི་ལོ་ཅན་ལས་རབ་གླིང་བ་ཞེས།།བླ་མེད་གསང་སྔགས་ལམ་ལ་གནས་པ་འབྱུང་།།དེ་ཡི་བཀའ་གཏེར་ཕལ་ཆེར་རེ་ཞིག་འདོན།།རྟེན་འབྲེལ་འབད་མེད་འགྲིགས་ན་དུས་ངན་གྱི།རྒུད་པ་བསལ་ཞིང་རིམ་གཉིས་བསྟན་པ་སྤེལ།།གཏེར་བདག་སྐྱེས་བུ་ཚེ་ཚད་བརྒྱད་ཅུ་གཅིག།གྲུབ་པ་བརྙེས་པའི་སྐལ་ལྡན་བདུན་ཕྲག་གཅིག།དེ་བཞིན་དངོས་གྲུབ་འབྲིང་ཐོབ་བརྒྱ་དང་ལྔ།།འབྲེལ་བ་ཐོབ་པ་སྟོང་ཕྲག་བཞི་རུ་འབྱུང་།།དེ་འོག་མདོ་ཁམས་སྨད་དུ་ཨ་ཡི་མིང་།སྡེ་སྣོད་འཛིན་པ་བྱ་ཡི་ལོ་བ་འབྱུང་།།བསྟན་པའི་གནས་ཚད་མི་ལོ་སྟོང་ཕྲག་གསུམ།།གྲུབ་མཆོག་མངོན་འགྱུར་རིག་འཛིན་བརྒྱ་ཕྲག་དགུ།།རྗེས་སུ་ཞུགས་པའི་རྣལ་འབྱོར་སྟོང་ཚོ་དྲུག།འབྲེལ་ཚད་སེམས་ཅན་ཁྲི་ཚོ་བདུན་དུ་འབྱུང་།།སྐྱེས་བུའི་ཚེ་ཚད་བརྒྱད་ཅུ་དྲུག་ཐོབ་འགྱུར།།དེ་འོག་དབུས་གཙང་ཕྱོགས་སུ་དཔལ་གྱི་མིང་།།སྟག་གི་ལོ་བ་ཚེ་ཚད་སུམ་ཅུ་གསུམ།།བསྟན་པའི་གནས་ཚད་མི་ལོ་ཉིས་བརྒྱ་བ།།གྲུབ་ཐོབ་མི་གསུམ་འབྲེལ་ཐོབ་སྟོང་ཞེ་བརྒྱད།།དེ་ཡི་ཕྱི་མ་མི་རབས་གསུམ་ཀྱི་རྗེས།།ཁམས་དབུས་མཚམས་སུ་འབྱོར་ལྡན་རིགས་སྐྱེས་པའི།།ལས་ཅན་འབྲུག་གི་ལོ་ཅན་ཐབས་ལ་མཁས།།རྡོ་རྗེ་ཐོགས་མེད་རྩལ་ཞེས་ངེས་པར་འབྱུང་།།ཟབ་གཏེར་ཐམས་ཅད་གེགས་མེད་ཚུལ་བཞིན་དབང་།།བསྟན་་དང་འགྲོ་བའི་དོན་ཆེན་སྤྱོད་པར་འགྱུར།།ས་མ་ཡཱ༔ཞེས་དང་།དེ་བཞིན་དུ་ཆོས་རྗེ་མཆོག་གི་སྐུ་སྐྱེ་གོང་མ་གཏེར་ཆེན་ལས་རབ་གླིང་པའི་ལུང་བསྟན་ལས་ཀྱང་།གནས་མི་འགྱུར་ཆོས་ཀྱི་འབྱུང་གནས་སུ།།མདངས་མི་འགྱུར་གཡུ་ཡི་མཚོ་མོ་ལ།།རིགས་མི་འགྱུར་པདྨའི་སྡོང་པོའི་རྩེར།།སྔགས་སྣ་ནམ་སྤྲུལ་པའི་ཁྱེ་འུ་མཆོག།།ལོ་མི་འགྱུར་མཁའ་ལྡིང་བྱ་ལ་བལྟམས།།ལུས་མི་འགྱུར་ལག་མཐིལ་མཁའ་འགྲོའི་དལ།།ངག་མི་འགྱུར་སྡེ་སྣོད་རྒྱ་མཚོས་བརྒྱན།།སེམས་མི་འགྱུར་ཆོས་སྐུའི་རང་ངོ་འཕྲོད།།ཅེས་སོགས་མི་འགྱུར་བའི་རྟགས་བདུན་སོགས་ཀྱིས་ལུང་བསྟན་པ་དང་།ཆོས་རྗེ་དམ་པ་འཇིགས་མེད་ཕུན་ཚོགས་འབྱུང་གནས་ཉིད་ཀྱིས་ལྗགས་རྩོམ་མཛད་པའི་འདན་སྲས་ཀྱི་རྟོགས་བརྗོད་ལས།ལྷ་ཨོ་རྒྱན་པདྨའི་ལུང་བྱང་ནི།།རབ་གསལ་འཕྲུལ་གྱི་མེ་ལོང་ལས་ཀྱང་།།གནམ་ལོ་བྱ་ལ་བབ་པ་ན།།མདོ་ཁམས་སྨད་ཀྱི་ས་ཆ་རུ།།མ་གླིང་བཟའ་གཡུ་ཡི་མཚོ་མོ་དང་།།ཕ་འདན་མ་པདྨའི་སྡོང་བོའི་རྩེར།།འདན་ལྷ་སྲས་སྤྲུལ་བའི་ཟློས་གར་བསྒྱུར།།སེམས་ཆོས་སྐུའི་རང་ངོ་འཕྲོད་ལེ་ཡོད།།ཆོས་སྡེ་སྣོད་རྒྱ་མཚོའི་དོན་ལ་མཁས།།སངས་རྒྱས་ཀྱི་བསྟན་པ་དེ་ཡིས་འཛིན།།བདུད་མུ་སྟེགས་དཔུང་ཚོགས་དེ་ཡིས་འཇོམས།།རྗེ་སེང་ཆེན་ཞབས་ཏོག་དེ་ཡིས་སྒྲུབ།།མ་འགྲོ་དྲུག་དག་ཞིང་འདྲེན་ནོ་གསུངས།།ཞེས་སོགས་འཁྲུལ་བྲལ་གཏེར་ལུང་དུ་མ་དང་།འབྱུང་འགྱུར་ལུང་བསྟན་ཚད་ལྡན་དག་ལས་མང་དུ་གསུངས་པ་ལྟར་བོད་རྒྱལ་ལོ་༢༠༦༠རབ་བྱུང་བཅུ་དྲུག་པ།སྤྱི་ལོ་༡༩༣༣་དཔལ་གདོང་ཞེས་པ་ཆུ་བྱ་ལོའི་ཆོ་འཕྲུལ་ཟླ་བའི་ཚེས་༣་ཉིན་མདོ་སྨད་ས་ཡི་ཐིག་ལེ་རྡོ་ཁོག་རྫི་མེད་ཆོས་ལྷས་སུ་ཡབ་ལྕགས་ཁུང་པད་ཏེ་དང་།ཡུམ་གནུབས་བཟའ་གཡུ་མཚོ་གཉིས་ཀྱི་སྲས་སུ་སྐུ་བལྟམས།འཁྲུངས་པའི་ཚེ་ཡང་དབུ་གྱེན་དུ་ཕྱོགས་།སྐུ་དྲང་བོར་བསྲངས།སྤྱན་ནམ་མཁར་གཟིགས།ཕྲུ་མ་ཆོས་གོས་ཀྱི་ཚུལ་དུ་མནབས་ཏེ་ཞལ་ནས་རྗེ་བཙུན་འཇམ་དབྱངས་ཀྱི་སྙིང་བོ་ཨ་ར་པ་ཙ་ལན་བདུན་གསུངས་པ་སོགས་ངོ་མཚར་བའི་ལྟས་ཁྱད་དུ་འཕགས་པ་དང་བཅས་པ་སྒྲོན་ཚེ་ཞེས་པ་དང་།ཕྱིས་སུ་རྒྱ་གར་དུ་བསླེབས་པ་བརྩོན་སེང་སོགས་ཀྱིས་མངོན་སུམ་དུ་གྲུབ་པས་ཐམས་ཅད་ཡ་མཚན་པར་གྱུར།དགུང་གྲངས་བདུན་ཙམ་ལ་ཕེབས་སྐབས་ཡི་གེའི་ཕྱི་མོ་ལ་བསླབ་ཚེ་ཀློག་ལེགས་པོ་ཤེས་དཀའ་བ་བྱུང་བ་ན་འཇམ་དཔལ་སྨྲ་བའི་སེང་གེ་ཞག་འགར་བསྒྲུབས་པ་ན་བྱིན་རླབས་ཀྱི་རྟགས་མཚན་ཐོབ་སྟེ་དེ་ནས་འཛིན་ཀློག་སོགས་ལ་ཐོགས་མེད་དུ་གྱུར།